Са шчырымі словамі звярнуліся да будучых воінаў прадстаўнікі сельгаспрадпрыемстваў і арганізацый, дзе хлопцы раней працавалі, у прыватнасці, намеснік старшыні па ідэалагічнай рабоце СВК “Галынка” Таісія Калбаска, старшыня прафсаюзнага камітэта СВК “Сынкавічы” Надзея Піута, метадыст аддзела адукацыі райвыканкама Лілія Серык, адказная за ідэалагічную работу МПМК-148 Наталля Васільева. Яны выказалі на-дзею, што юнакі стануць выдатнымі салдатамі, а пасля службы абавязкова вернуцца на свае ранейшыя працоўныя месцы, у калектывы, дзе іх будуць чакаць. Пранікнёна гаварыў настаяцель храма Святой Жываначальнай Троіцы, протаіерэй Георгій Субаткоўскі. Ён падкрэсліў, што наш усеагульны абавязак– абараняць і берагчы мір і грамадзянскую згоду, якія з’яўляюцца асноўнымі каштоўнасцямі грамадства. Айцец Георгій благаславіў прызыўнікоў на пачэсную воінскую службу, якую большасць з іх будуць праходзіць у Слонімскай механізаванай брыгадзе.